Vastukaja eile, 28.09, Eesti Televisioonis eetris olnud telesaates „Pealtnägija“ näidatud loole seoses domeeni registreerijate andmete vargusega.
Rünne toimus Virtuaal.com OÜ infosüsteemi vastu, mitte Eesti Interneti SA infosüsteemi vastu, nagu saates esinenu jutust ekslikult kõlama jäi. Virtuaal.com töötleb andmeid ja korraldab oma infoturbet enda nimel ja vastutusel, mitte Eesti Interneti SA vastutusel. Eesti Interneti SA infosüsteemi turvameetmetes probleeme täheldatud ei ole.
Kõikidel registripidajatel, kaasa arvatud Virtuaal.com OÜ-l, on õigus oma teenuste osutamiseks ligi pääseda domeeni registreeijate andmetele. Eesti Interneti SA tuvastas rutiinse kontrolli käigus tavapärasest suurema koormuse Virtuaal.com OÜ-st lähtuvatel päringutel, mis järel sulges täiendavate asjaolude väljaselgitamiseks Virtuaal.com OÜ ligipääsu.
Pärast täiendavate asjaolude väljaselgitamist tegi Eesti Interneti SA avalduse Politseile seoses ebaseadusliku domeeni andmete kopeerimisega ja võimaliku kräkkeri poolt domeeni registreerijate vastu sooritatud kuriteoga. Saates jäi mainimata ka asjaolu, et kuna kriminaalmenetluse käigus on määratud kahtlustatav isik, siis ei saa Eesti Interneti SA võimaliku kurjategija tegevust ja süüteo koosseisu menetluse praeguses faasis kommenteerida.
Eesti Interneti SA-le kuuluva infosüsteemi turvameetmeid ei murtud, kuid asutus viib intsidendi põhjal läbi täiendava analüüsi ning jätkab arutelusid koos registripidajatega süsteemide edasise arendamise üle.